I. Izmaiņas likumā “Par nekustamā īpašuma nodokli” (turpmāk – Likums)

Būtiskākās izmaiņas, kas pieņemtas 2011.gada 15.decembrī ar likuma “Par nekustamā īpašuma nodokli” grozījumiem un stājās spēkā ar šī gada 1.janvāri ir sekojošas:

1. Ieviests nekustamā īpašuma nodoklis (turpmāk – NĪN) par garāžām, neatkarīgi no tā platības vai garāžas izvietojuma.

2. Papildināti Likumā noteiktie ar nekustamā īpašuma nodokli neapliekamie objekti, 

· sociālās dzīvojamās mājas un sociālie dzīvokļi;

· dzīvojamo māju palīgēkas, ja palīgēkas platība nepārsniedz 25 m2, izņemot garāžas;

· dzīvojamo māju palīgēkas, ja palīgēkas platība pārsniedz 25 m2 un pašvaldība to neaplikšanu ar nodokli ir noteikusi ar saviem saistošajiem noteikumiem, izņemot garāžas.

3. 2012.gadā atcelts nodokļa apmēra pieauguma ierobežojums, un tai pat laikā pašvaldībām ir iespēja noteikt nodokļa pieauguma ierobežojumu pēc saviem ieskatiem, jo Likumā ir noteikts, ka pašvaldībām ir tiesības, izdodot saistošos noteikumus, 2012.gadā piemērot nodokļa apmēra pieauguma ierobežojumu zemei vai saglabāt nodokļa apmēru zemei 2011.gada līmenī, kā arī noteikt šā pieauguma ierobežojuma apmēru un piemērošanas nosacījumus.

4. Pašvaldībām deleģētas tiesības savos saistošajos noteikumos noteikt par nodokļa objektiem: 

· autoceļus, ielas un ceļus 

· inženierbūves - laukumus, kas tiek izmantoti kā transportlīdzekļu maksas stāvlaukumi.

5. Pašvaldībām deleģētas  tiesības savos saistošajos noteikumos noteikt nodokļa likmi 3 procentu apmērā no būvei piekritīgās zemes kadastrālās vērtības vidi degradējošām, sagruvušām vai cilvēku drošību apdraudošām būvēm. 

6. Reliģiskajām organizācijām piederošie objekti //t.i. dzīvojamās mājas, to daļas, telpu grupas nedzīvojamās ēkās, kuru funkcionālā izmantošana ir dzīvošana, kā arī telpu grupas, kuru funkcionālā izmantošana ir saistīta ar dzīvošanu, ja tās netiek izmantotas saimnieciskās darbības veikšanai//,  un zeme to uzturēšanai nav apliekami ar nekustamā īpašuma nodokli, ja tie netiek izīrēti vai iznomāti.  Ar Likuma Pārejas noteikumu 46.punktu noteikts pienākums reliģiskām organizācijām līdz 2012.gada 1.februārim par Likuma 1.panta otrās daļas 4.punktā minētajiem objektiem iesniegt pašvaldībai šādu informāciju atbilstoši situācijai 2012.gada 1.janvārī: 

nekustamā īpašuma kadastra numurs; 

nekustamā īpašuma objekta kadastra apzīmējums; 

nekustamā īpašuma objekta adrese; 

nekustamā īpašuma objekts (zeme, ēka, inženierbūve, dzīvokļa īpašums, telpu grupa vai to daļas); 

neaplikšanas pamatojums.

7. Noteikts ka par inženierbūvēm, kas saskaņā ar šo Likumu ir apliekamas ar nekustamā īpašuma nodokli, bet nav reģistrētas Nekustamā īpašuma valsts kadastra informācijas sistēmā, nodokli aprēķina, piemērojot nodokļa likmi 1,5procenti no  inženierbūvei piekritīgās zemes kadastrālajai vērtībai.  Šī likuma daļa stājas spēkā ar 2012.gada 1.jūliju. 

8. Noteikts, ja nodokļa maksātājs nav deklarējis dzīvesvietu likumā noteiktajā kārtībā un nav paziņojis nodokļu administrācijai adresi, kurā viņš ir sasniedzams, kā arī šā panta otrajā daļā minētajā termiņā nav informējis nodokļu administrāciju par to, ka nav saņēmis maksāšanas paziņojumu, nodokļa maksāšanas paziņojums netiek nosūtīts, bet nodokļa aprēķins stājas spēkā kārtējā taksācijas gada 22.martā.

II. Likumā pašvaldībām deleģētās tiesības, to realizācijas mehānisms

Ņemot vērā izmaiņas likumā "Par nekustamā īpašuma nodokli" pašvaldībām pašām ļauts noteikt: 

1. nodokļa pieauguma ierobežojumus savā administratīvajā teritorijā kā arī noteikt šā pieauguma ierobežojuma apmēru un piemērošanas nosacījumus.

2. aplikt vai neaplikt ar nodokli :

2.1.dzīvojamo māju palīgēkas ja palīgēkas platība pārsniedz 25 m2, izņemot garāžas

2.2. autoceļus, ielas un ceļus, inženierbūves - laukumus, kas tiek izmantoti kā transportlīdzekļu maksas stāvlaukumi, 

3. nodokļa likmi 3 procentu apmērā no būvei piekritīgās zemes kadastrālās vērtības vidi degradējošām, sagruvušām un cilvēku drošību apdraudošām būvēm. 

Deleģētās tiesības pašvaldības var īstenot izdodot saistošos noteikumus, kurus pieņem likuma "Par pašvaldībām" 46.panta kārtībā. 

III. NĪN aprēķina piemērošana Daugavpilī 2012.gadā

2012.gada 26.janvārī Daugavpils pilsētas dome pieņēma saistošos noteikumus “Par NĪN piemerošanu Daugavpils pilsētas administratīvajā teritorijā”, kas paredz Daugavpilī : 

1. saglabāt nekustamā īpašuma nodokļa pieauguma ierobežojumu 25% apmērā, 

2. ar nodokli neaplikt dzīvojamo māju palīgēkas, ja palīgēkas platība pārsniedz 25 m2, izņemot garāžas; 

3. vidi degradējošām būvēm, kurām kadastrālā vērtība (turpmāk-KV) ir nulle, piemērot likumā paredzēto nodokļa likmi – 3 procenti  būvei no zemes kadastralās vērtības. 

4. ar nodokli neaplikt arī autoceļus, ielas, ceļus un inženierbūves - laukumus, kas tiek izmantoti kā transportlīdzekļu maksas stāvlaukumi, 

Daugavpilī konstatētas 6016 palīgēkas, kuru platība pārsniedz 25 kvadrātmetrus, savukārt, neapliekot ar "mājokļa nodokli" palīgēkas, Daugavpils pilsētas pašvaldība nesaņems 10614 latus,   25% piemērošanas rezultātā pašvaldība nesaņems ap 22000Ls.                                                           

Dome šogad plāno iekasēt nekustamā īpašuma nodokli Ls1 791 779, t.sk.:

- par zemi 566 274 Ls apmērā,

- par ēkām un inženierbūvēm  Ls 891 222,

- par mājokļiem Ls 334 283.

Vēršam uzmanību:

Ja palīgēkas – šķūnīši, garāžas vai citas palīgēkas neeksistē, tad šogad informāciju ir iespējams izdzēst no reģistra bez maksas. Nākamgad šis pakalpojums būs par maksu. 

Papildinformācija :  http://www.vzd.gov.lv/sakums/aktualitates/zinas/?id=787 

Ar 2012.gada 1.jūliju par inženierbūvēm, kas saskaņā ar likumu “Par nekustamā īpašuma nodokli” ir apliekamas ar nekustamā īpašuma nodokli, bet nav reģistrētas Valsts zemes dienesta Nekustamā īpašuma valsts kadastra informācijas sistēmā, nodokli aprēķina, piemērojot nodokļa likmi 1,5procenti no  inženierbūvei piekritīgās zemes kadastrālās vērtības.  

Papildinformācija par inženierbūvju reģistrāciju ir pieejama Valsts zemes dienesta mājaslapā www.vzd.gov.lv  . 

Sagatavoja: 

Daugavpils pilsētas domes Finanšu nodaļas vadītājas vietniece I.Funte

